Cel puţin opt morţi și peste 20 de răniți după explozia unei maşini-capcană în nordul Siriei/ Țara este măcinată de război din 2011, după reprimarea manifestațiilor pro-democrație de către dictatorul Bashar Al Assad, sprijinit de Putin
O maşină-capcană a explodat duminică dimineaţa devreme într-o piaţă dintr-un oraş din nordul Siriei sub controlul forţelor pro-turce, omorând cel puţin opt persoane şi rănind peste 20, a raportat Observatorul Sirian pentru Drepturile Omului (OSDO), notează AFP, citată de Agerpres.
Cel puţin "opt persoane au fost ucise şi alte 23 rănite" când "o maşină-capcană a explodat în mijlocul pieţei" la Azaz, în nordul provinciei Alep, a indicat ONG-ul, precizând că bilanţul este provizoriu.
Potrivit OSDO, un ONG cu sediul în Marea Britanie, dar care dispune de o vast reţea de surse în Siria, explozia a provocat "pagube importante" şi a declanşat un incendiu.
OSDO anunţase sâmbătă mai devreme că 52 de soldaţi şi luptători sirieni ai Hezbollahului libanez au fost ucişi în lovituri atribuite Israelului, vineri la Alep, în nordul Siriei.
Teritoriul Siriei este divizat de la războiul izbucnit în 2011 după reprimarea manifestaţiilor pro-democraţie de către dictatorul Bashar Al Assad, sprijinit de Vladimir Putin, iar armata turcă controlează două mari zone de frontieră cu grupuri afiliate după ce a efectuat operaţiuni de amploare împotriva grupărilor kurde.
Luptătorii din Stat Islamic (SI), ascunşi în deşertul sirian, şi-au reînnoit de la începutul anului atacurile împotriva trupelor regimului lui Bashar al-Assad.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank